Source: http://csmbraila.ro/stire.php?idStire=406
Timestamp: 2019-11-20 22:57:19+00:00

Document:
2019-08-21 CSM Brăila a cucerit 19 medalii la naţionalele de la Bascov
Bilanţ foarte bun pentru delegaţia secţiei de kaiac canoe de la CSM Brăila la competiţiile naţionale pentru juniori, masters şi Dragon Boat, care au avut loc în această lună la Bascov. În cele trei săptămâni petrecute la Basdcov, brăilenii s-au acomodat întâi cu condiţiile de pe lac, apoi au cucerit 19 medalii. “Rezultatele sunt bune, dar tot mai era loc de două trei medalii după părerea mea. Am avut o perioadă foarte grea şi le mulţumesc sportivilor pentru efortul depus şi pentru medalii şi părinţilor pentru spijinul moral. Este foarte dificil să stai trei săptămâni departe de casă, să te antrenezi zi de zi când ceilaţi copii încă mai profitau de vacanţă. Am trecut cu bine peste această perioadă, mai avem naţionalele de seniori şi încheiem sezonul competiţional”, ne-a declarat antrenoarea emerită Florentina Ion. Primii care au intrat în concurs au fost cadeţii şi juniorii II, categorii de vârstă la care CSM Brăila a cucerit 6 medalii, una de aur, 3 de agint şi 2 de bronz. Clubul brăilean a obţinut o medalie de aur la kaiac 4 – 1000 m cadeţi, prin Ionuţ Lungu, Alexandru Necula, Ionuţ Ghenov, Andy Buja. Vicecampioni naţionali au devenit Vlad Olteanu la kaiac 1 – 1000 m juniori II, Dragoş Ivan, Flavius Urse, Alexandru Andrianof, Matei Ion la kaiac 4 – 1000 m cadeţi şi gemenii Alexandru Diţă, Andrei Diţă, la canoe 2 – 1000 m cadeţi. În concursul feminin, Maria Mocanu şi-a trecut în cont două medalii de bronz: brăileanca s-a clasat pe locul al treilea la canoe 1 pe distanţele de 500 m, respectiv 200 m. În prima zi a Campionatului Naţional de kaiac canoe pentru juniori I, George Ene şi Robert Calaver au devenit campioni naţionali în proba de kaiac 2 – 1000 m. Tot la această categorie de vârstă George Ene a cucerit medalia de bronz la kaiac 1 – 200 m. Şase brăileni cooptaţi în loturile naţionale După cele două campionate naţionale au urmat concursurile care au avut drept scop completarea loturilor naţionale de juniori II şi juniori I. După desfăşurarea Concursului Naţional Criteriul speranţelor olimpice, cinci sportivi brăileni au reuşit să fie cooptaţi la lotul naţional de juniori II, aceştia urmând a se pregăti la Brăila sub îndrumarea antrenoarei emerite Florentina Ion. Este vorba despre trei kaiacişti: Vlad Olteanu, Ion Paţa, Dragoş Ivan şi doi canoişti: Alexandru Neculai şi Cristian Ghenov. După Concursul Naţional Criteriul Olimpic , rezervat juniorilor I, Robert Calaver şi-a asigurat un loc în lotul naţional de juniori I al României, care se pregăteşte la Bascov. La naţionalele de kaiac canoe masters, CSM Brăila a cucerit 9 medalii Campionatrele naţionale de kaiac canoe masters au reprezentat pentru brăileni o nouă şansă de a-şi demonstra valoarea. La această competiţie, CSM Brăila a cucerit 2 medalii de aur, la kaiac 1 – 1000 m, categoria de vârstă 35-44 ani, prin Daniel Nistor şi la canoe 1 – 1000 m, categoria de vârstă 55-60 ani, prin Gheorghe Constatinov. Vicecampioni naţionali au devenit Laurenţiu Rusu la canoe 1 pe distanţele de 1000 m şi 200 m, la categoria de vârstă 35-44ani, Daniel Nistor la kaiac 1 – 200 m, Marius Pârvu la canoe 1 – 1000 m, categoria de vârstă 45-54 ani, Gheorghe Constantinov şi Marius Pârvu la canoe 2 – pe distanţele de 1000 m şi 200 m, categoria de vârstă 45-54 ani, iar medalia de bronz a fost adjudecată de Gheorghe Constantinov la canoe 1 – 200 m, categoria de vârstă 54-60 ani. Aur şi argint la Dragon Boat La ultima competiţie oficială, Campionatul Naţional de Dragon Boat, CSM Brăila a cucerit o medalie de aur la seniori, pe distanţa de 2000 m, şi una de argint la juniori, pe distanţa de 200 m. Echipajul la seniori fost următorul: Dragoş Ivan – toboşar, Gheorghe Constantinov – cârmaci, ceilalţi sportivi fiind George Aramă, Daniel Nistor, George Ene, Robert Calaver, Marius Pîrvu, George Costache, Laurenţiu Rusu, Alexandru Neculai, Ionuţ Lungu, Vlad Olteanu. Echipajul la juniori fost următorul: Cristian Ghenov – toboşar, Gheorghe Constantinov – cârmaci, ceilalţi sportivi fiind George Ene, Ionuţ Lungu, George Costache, Alexandru Neculai, Ion Paţa, Vlad Olteanu, Flavius Urse, Dragoş Ivan, Robert Calaver.

References: CSM 
 CSM 
 CSM 
 CSM 
 CSM 
 CSM